
שלום רב,

הנדון: הסדרת חניה לאוטובוסים בתחומי הרשות המקומית

ארגון חברות ההסעה בישראל (ע.ר.) (להלן: "הארגון"), מתכבד לפנות אליך בעניין הנדון:
הארגון משמש כארגון יציג של חברות ההסעה בישראל ומייצג למעלה מ-500 חברות המפעילות כ-22,000 כלי רכב להסעות.
חברות ההסעות החברות בארגון, מסיעות מידי יום אלפי נוסעים בתחומי הרשות המקומית. פעילות זו תורמת תרומה משמעותית לכלכלת הרשות ולבתי העסק בה, שכן חלק ניכר מפעילות החברות היא הסעת תיירים ותלמידים אל אתרי התיירות והאטרקציות הנמצאים בתחומי הרשות. 
מטבע הדברים נדרשים נהגי האוטובוסים מדי פעם להחנות את האוטובוסים בתחומי הרשות, בין אם בהמתנה לנוסעים ובין מסיבה אחרת, אך בהעדר מקומות חניה מתאימים הם נאלצים להתמודד באופן תכוף עם קנסות שמטילים פקחי הרשות. תופעה זו הולכת ומחריפה לאחרונה, מבלי שיש לנהגים יכולת להחנות את האוטובוסים כחוק בשטחי הרשות.
סמכות רשות התמרור על פי תקנות התעבורה תשכ"א-1961 (להלן: "התקנות") ועל פי חוק העזר העירוני להציב תמרורים לחניית כלי רכב בתחומי הרשות, היא סמכות שבחובה. כפי שנקבע בפסיקה, מהות הסמכות המוקנית לרשות היא לקבוע הסדרים המאפשרים חניית כלי רכב בתחומי הרשות במקומות המתאימים לכך. הרשות מחויבת להפעיל את סמכותה בשיקול דעת, בסבירות ובמידתיות באופן שיאפשר לבעלי כלי רכב שומרי חוק להעמידם במקומות מותרים בהתאם להסדרי התשלום שתקבע הרשות.
אולם, כידוע לך, לא ניתן להחנות אוטובוס במקומות שהחניה מותרת לכלי רכב, נוכח הוראות תקנה 72(ב) לתקנות הקובעת כי:
"לא יעמיד אדם ולא יחנה אוטובוס המיועד להסיע עשרים נוסעים או יותר בדרך, אף במקום שבו מותר להעמיד רכב או להחנותו..."
ואולם, לרשות סמכות לאפשר חניית אוטובוסים במקומות שייקבעו שכן התקנה מוסיפה וקובעת:
"... אלא אם תמרור מורה אחרת".
כפי שהרשות מחוייבת לאפשר חניית כלי רכב בתחומי הרשות כך גם לעניין חניית אוטובוסים – סמכות רשות התמרור להציב תמרורים ברחבי הרשות המקומית לחניית אוטובוסים לפי תקנה 72(ב) היא למעשה סמכות שבחובה, ועל הרשות לקבוע מקומות מתאימים לחניית אוטובוסים ולהציב תמרורים מתאימים בהתאם להסדרים שייקבעו, בשיקול דעת, בסבירות ובמידתיות.
בהתאם לכך, נבקש לקבל פירוט של הסדרי החניה לאוטובוסים הקיימים בתחומי הרשות. בפרט נבקש לקבל פירוט של המקומות בתחומי הרשות שבהם הוצבו תמרורים לפי תקנה 72(ב) לתקנות. 
נכיר תודה לקבלת המבוקש בתוך 14 ימים.

העתק : יו"ר הארגון וחברי הנהלה

